Oznámenie Komisie Rade v súlade s článkom 19 ods. 1 smernice Rady č. 2003/96/ES (prevádzkovanie súkromného športového plavidla) /* KOM/2006/0743 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 30.11.2006 KOM(2006) 743 v konečnom znení OZNÁMENIE KOMISIE RADE v súlade s článkom 19 ods. 1 smernice Rady č. 2003/96/ES (prevádzkovanie súkromného športového plavidla) 1. ÚVOD V súlade s článkom 19 ods. 1 smernice Rady č. 2003/96 ES[1] o reštrukturalizácii právneho rámca Spoločenstva pre zdaňovanie energetických výrobkov a elektriny (ďalej len „smernica o dani z energie“ alebo „smernica“) okrem ustanovení uvedených v smernici, najmä v jej článkoch 5, 15 a 17, Rada po jednomyseľnom schválení návrhu Komisie môže povoliť každému členskému štátu, aby na základe osobitných politických dôvodov zaviedol ďalšie oslobodenia od dane alebo daňové úľavy. Komisia preskúma žiadosti. Následne buď predloží Rade návrh, alebo informuje Radu o dôvodoch, prečo nenavrhla udeliť povolenie takého opatrenia. V širšom rámci preskúmania odchýlok, ktoré v smernici o dani z energie vypršia do konca roku 2006, Belgicko, Spojené kráľovstvo a Malta predložili žiadosť o povolenie odchýlok od ustanovení smernice o dani z energie od roku 2007 na palivá používané pri plavbe na súkromnom športovom plavidle. Tieto listy zaevidovalo Generálne riaditeľstvo pre dane a colnú úniu[2]. Účelom tohto oznámenia je informovať Radu o dôvodoch, pre ktoré Komisia nenavrhla udeliť takéto povolenia. 2. ZHRNUTIE žIADOSTI 2.1. Žiadosť Belgicka Belgicko by chcelo uplatňovať úplné oslobodenie od dane na plynový olej používaný ako palivo pre súkromné športové plavidlo. Plánované opatrenie sa vzťahuje tak na plavbu vo vodách Spoločenstva, ako aj po vnútrozemských vodných tokoch. Účelom tohto opatrenia je podporiť rozvoj športovej plavby a cestovného ruchu a umožniť vlastníkom súkromných člnov využívať tie isté služby staníc ako v prípade plavby oslobodenej od dane na základe smernice o dani z energie. V žiadosti sa neuvádza žiadny dátum ukončenia uplatňovania odchýlky. 2.2. Žiadosť Spojeného kráľovstva Spojené kráľovstvo by chcelo uplatňovať zníženú sadzbu dane (v rozsahu 6,44 GBP pence na liter) na plynový olej používaný na súkromnú športovú plavbu vo vodách Spoločenstva, ako aj po vnútrozemských vodných tokoch. Cieľom žiadosti je vyhnúť sa nákladom na prechod, ktoré by zapríčinilo vypršanie platnosti odchýlky. Okrem toho Spojené kráľovstvo vysvetlilo, že odchýlkou sa sledujú aj ciele regionálnej politiky. Spojené kráľovstvo vyhlasuje, že štandardný daňový režim prináša minimálne výhody v porovnaní s nákladmi a inými dôsledkami súvisiacimi s vypršaním platnosti odchýlky, alebo že tieto náklady by boli neúmerné v porovnaní s prínosmi, ktoré by sa mohli dosiahnuť prostredníctvom štandardného daňového režimu. Spojené kráľovstvo ďalej poukazuje na zanedbateľné zvýšenie príjmov a malý prínos, pokiaľ ide o zníženie emisií uhlíka, spojené so zavedením všeobecného daňového režimu. Spojené kráľovstvo zdôrazňuje najmä náklady spojené so zhodou pre vlastníkov člnov a dodávateľov paliva, ako aj administratívne náklady a ťažkosti s presadzovaním pre administratívu súvisiacu s ukončením platnosti odchýlky. Spojené kráľovstvo sa ďalej odvoláva na neúmerné nepriaznivé vplyvy tak na sektor výroby člnov, ako aj na mnohé malé podniky spojené s týmto sektorom. Okrem toho, podľa názoru Spojeného kráľovstva uplynutie platnosti odchýlky by sa nastolili otázky ochrany zdravia a bezpečnosti v dôsledku zníženia počtu staníc na dopĺňanie paliva pozdĺž pobrežia. Okrem toho Spojené kráľovstvo tvrdí, že odchýlkou sa sledujú ciele regionálnej politiky, pretože uplynutie platnosti odchýlky by malo nepriaznivý vplyv na regeneračné schémy súvisiace s cestovným ruchom v znevýhodnených pobrežných oblastiach Spojeného kráľovstva, ktoré dostali značné investície zo štrukturálnych fondov Európskej únie. Spojené kráľovstvo uvádza, že hospodársky pokles v pobrežných regiónoch je výsledkom závislosti od tradičných odvetví, ako je rybolov a stavba člnov. Pobrežné oblasti dostali značnú pomoc od štrukturálnych a kohéznych fondov Európskej únie s cieľom prispieť k ich hospodárskej regenerácii a diverzifikácii. Spojené kráľovstvo vyjadrilo obavu v súvislosti s tým, že uplynutie platnosti odchýlky by mohlo znemožniť regeneráciu pobrežných regiónov v Spojenom kráľovstve (v Škótsku). V žiadosti sa uvádza dátum ukončenia uplatňovania odchýlky k 31. decembru 2011. 2.3. Žiadosť Malty Malta by chcela uplatňovať úplné oslobodenie od dane na plynový olej používaný v súkromných športových námorných plavidlách pre odchádzajúce plavby. Účelom tohto opatrenia je poskytnúť náhradu pre sektor cestovného ruchu za ostrovný charakter a periférnu polohu Malty na krajných južných hraniciach Európskej únie a za silnú konkurenciu zo strany prevádzkovateľov pôsobiacich v mimoeurópskych krajinách, ktoré nepodliehajú právnym predpisom Spoločenstva o spotrebnej dani. Malta je zastáva názor, že opatrenie by nespôsobilo ujmu riadnemu fungovaniu vnútorného trhu, ani by nemalo za následok deformovanie hospodárskej súťaže vďaka jej zemepisnej polohe a prísnym kontrolám uplatňovaným na zabezpečenie správneho uplatňovania tohto opatrenia. Okrem toho, Malta zdôrazňuje dôležitosť odchýlky ako marketingového nástroja na prilákanie služieb, ako sú udržiavacie a opravárske práce, ktoré sa poskytujú spolu so zásobovaním palivom oslobodeným od zdanenia. Napokon, Malta zdôrazňuje dôležitosť činnosti pre cestovný ruch a nepriaznivé vplyvy ukončenia platnosti odchýlky na zamestnanosť a rozvoj v tomto sektore. V žiadosti sa uvádza dátum ukončenia uplatňovania odchýlky k 31. decembru 2012. 3. SÚVISLOSTI Podľa článku 14 ods. 1 písm. c) smernice o dani z energie členské štáty oslobodzujú od zdanenia energetické výrobky dodávané na používanie ako palivo na účely námornej plavby v rámci vôd Spoločenstva (vrátane rybolovu), okrem súkromného športového plavidla[3]. Členské štáty môžu tradične rozšíriť také oslobodenie od dane na plavbu po vnútrozemských vodných tokoch (v súčasnosti obsiahnuté v článku 15 ods. 1 písm. f). Tieto ustanovenia boli prvý raz zavedené do právnych predpisov Spoločenstva o spotrebných daniach v roku 1992[4] a v obidvoch prípadoch je z nich súkromná športová plavba explicitne vylúčená. V dôsledku toho prevádzkovanie súkromného športového plavidla podlieha štandardnému zdaňovaniu podľa vnútroštátnych sadzieb v súlade so smernicou, pokiaľ nie je k dispozícii osobitná odchýlka podľa článkov 18, 18a alebo 19 smernice. Komisia iniciovala postupné rušenie uvedených odchýlok, ktoré sú teraz obsiahnuté v článkoch 18 a 18a s prílohami II a III k smernici, vo svojom preskúmaní odchýlok, ktoré uskutočnila v roku 2000, keď konštatovala, že platnosť týchto odchýlok sa má skončiť s plánovaným nadobudnutím účinnosti smernice o dani z energie, alebo, každopádne, najneskôr k 31. decembru 2002[5]. Platnosť odchýlok bola napokon predĺžená do 31. decembra 2006 a neskôr boli tieto odchýlky začlenené do smernice o dani z energie s cieľom umožniť ich plynulé postupné rušenie. Ten istý dátum ukončenia určila Komisia pre Maltu v súvislosti s jej pristúpením k Spoločenstvu (článok 18a a príloha III). Vo svojom oznámení z júna 2006 Preskúmanie odchýlok v prílohách II a III smernice Rady č. 2003/96/ES, ktoré stratia účinnosť koncom roku 2006 (ďalej len „oznámenie z roku 2006“)[6] Komisia konštatovala, že priaznivý režim zdaňovania paliva používaného na predmetnú činnosť v porovnaní s palivom používaným na porovnateľné (dopravné alebo voľnočasové) činnosti by sa nemal obnoviť. Komisia súčasne vyzvala členské štáty, aby v prípade, ak usúdia, že pre osobitné politické dôvody je ďalšia odchýlka predsa len nevyhnutná, predložili v súlade s článkom 19 smernice žiadosť riadne odôvodňujúcu potreby politiky. 4. HODNOTENIE KOMISIE Komisia usudzuje, že Belgicko, Spojené kráľovstvo a Malta do značnej miery iba znovu zdôraznili argumenty už preskúmané v oznámení z roku 2006 (vypršanie platnosti odchýlky zapríčiní vysoké náklady na zhodu a administratívne náklady, riziko podvodov a môže mať nepriaznivý vplyv na rozvoj činnosti)[7]. V oznámení z roku 2006 sa uvádza, že Rada, konajúc jednomyseľne podľa postupu uvedeného v článku 93 Zmluvy o ES, sa vedome rozhodla, v rámci všeobecného režimu, vystaviť palivo používané v súkromnom športovom plavidle štandardnému zdaňovaniu. Toto rozhodnutie v zásade odzrkadľuje politiky a záujmy uvedené v tretej zarážke článku 19 ods. 1 smernice. Zahŕňajú správne fungovanie vnútorného trhu, potrebu zabezpečiť korektnú hospodársku súťaž a politiky Spoločenstva v oblasti životného prostredia, energetiky a dopravy. Na tomto základe by sa povolenie podľa článku 19 nemalo udeliť z dôvodov, ktoré sú spojené len s prechodom od odchýlky k štandardnému zdaňovaniu. To sa zrejme vzťahuje na administratívne záťaže a zhodu a/alebo ťažkosti s presadzovaním, vrátane otázok bezpečnosti[8] vyplývajúcich zo samotnej zmeny. Vzťahuje sa to však aj na všeobecné obchodné dôsledky (pre sektor, pre súvisiace podniky alebo cestovný ruch), ktoré môžu vyplynúť zo štandardného zdaňovania danej činnosti, a to aj z dlhodobejšieho hľadiska. Takého všeobecné dôsledky podľa definície nezodpovedajú pojmu osobitných politických dôvodov v zmysle článku 19 smernice o dani z energie. Záujmy a politiky uvedené v tretej zarážke článku 19. ods. 1 rovnako bránia udeľovaniu povolenia s odkazom na uvedené dôvody. Z hľadiska vnútorného trhu a korektnej hospodárskej súťaže má byť zdaňovanie čo možno najviac neutrálne, aby sa v rámci Spoločenstva bez fiškálnych hraníc zabránilo daňovo ovplyvnenému správaniu sa. Odchýlka udelená niektorým členským štátom nemá vplyv na túto argumentáciu. Má sa posudzovať ako zameraná na prekonanie začiatočných ťažkostí, s ktorými sa stretáva uplatňovanie nových právnych predpisov. S prihliadnutím na skutočnosť, že palivo používané v súkromnom športovom plavidle bolo v Spoločenstve od roku 1993 zdaniteľné a že sa v článkoch 18 a 18a smernice o dani z energie vytýčil pre príslušnú odchýlku v rámci tejto smernice jasný časový limit, dôvody prechodného charakteru dnes neopodstatňujú povolenie podľa článku 19 smernice. Pokiaľ by akákoľvek očakávaná strata obchodnej činnosti (ako tvrdili niektoré členské štáty, ktorých sa odchýlka týka) odzrkadľovala zodpovedajúce prínosy členských štátov uplatňujúcich štandardné zdaňovanie, tým by sa potvrdilo, že dôvody korektnej hospodárskej súťaže hovoria proti udeleniu povolenia podľa článku 19 smernice, ktorým by sa zachovalo deformovanie hospodárskej súťaže. Z hľadiska politík Spoločenstva v oblasti životného prostredia, energetiky a dopravy Komisia nevidí žiadne dôvody, pre ktoré by sa predmetná činnosť mala pre daňové účely považovať za väčšmi uprednostňovanú ako porovnateľné iné (dopravné a voľnočasové) činnosti. Účelom zdaňovania energie nie je vytvárať príjmy, ale je čoraz väčšmi posudzované ako užitočný nástroj na internalizáciu záporných vedľajších účinkov súvisiacich so spotrebou energie, ktoré sú významnými prvkami uvedených politík Spoločenstva. Zdaňovanie energie má súčasne stimulujúci účinok na zvyšovanie energetickej efektívnosti, ktoré sa má opäť vzťahovať aj na prevádzkovanie súkromného športového plavidla. Z tohto pohľadu samotný stimulujúci účinok, ktorý môže mať na rozvoj súkromného športového plávania doteraz udelené oslobodenie od dane, nemôže opodstatniť ďalšiu odchýlku od týchto pravidiel. Napokon, je tiež náležité zohľadniť určité špecifickejšie argumenty, ktoré vzniesli niektoré požadujúce členské štáty. Komisia musí predovšetkým odmietnuť argumenty, ktoré predložila Malta. Je pravdou, že zosúladené zdaňovanie môže mať v niektorých prípadoch vplyvy na hospodársku súťaž s tretími krajinami. Tieto vplyvy však Rada už zohľadnila v článku 14 smernice o dani z energie. V tejto súvislosti Rada zistila, že tieto aspekty zatiaľ odôvodňujú oslobodenie od dane v prípade komerčnej navigácie, nie však v konkrétnej oblasti, ktorej sa týka toto oznámenie, menovite v oblasti prevádzkovania súkromného športového plavidla (porovnaj odôvodnenie 23 smernice o dani z energie). Okrem toho, a vcelku odhliadnuc od konkurenčného vplyvu odchýlky na rozvoj sektoru v iných členských štátoch vo všeobecnosti, Komisia sa odvoláva na zemepisnú polohu Malty. Na základe toho nemožno vylúčiť, že požadované povolenie môže deformovať hospodársku súťaž s inými destináciami v Stredozemnom mori. Po druhé, pokiaľ ide o argumenty regionálnej politiky, ktoré predložilo Spojené kráľovstvo, Komisia by chcela upozorniť na to, že v prípade Spojeného kráľovstva sa odchýlka nikdy formálne nepovažovala za nástroj regionálnej politiky. Okrem toho, podpora, ktorú sa poskytla zo štrukturálnych fondov, nebola ani osobitne cielená na prevádzkovanie súkromnej športovej plavby, ani sa nezakladala na predpoklade, že Spojené kráľovstvo môže ďalej uplatňovať odchýlku od smernice o dani z energie[9]. Napokon, Komisia nemôže akceptovať argument proporcionálnosti, ktorý vznieslo Spojené kráľovstvo. Pri tomto argumente sa dočasná odchýlka udelená na základe článku 18 považuje za východiskový bod, čo je v priamom rozpore so skutočnosťou, že zákonodarný orgán Spoločenstva určil štandardné zdaňovanie ako východiskový bod. Toto stavia do správnej perspektívy aj súvisiaci argument, ktorý predložilo Spojené kráľovstvo, teda, že environmentálne prínosy prechodu k štandardnému zdaňovaniu by boli obmedzené. Samotná skutočnosť, že celková spotreba prostredníctvom súkromnej plavby neprekračuje určité limity, jednoducho znamená, že oslobodenie od dane má obmedzený dosah. Neznamená to, že proporcionálnosťou by sa vyžadoval nerovný prístup k porovnateľným dopravným alebo voľnočasovým činnostiam. Okrem toho, skutočnosť, že realizácia si môže vyžadovať určité dodatočné úsilie, takisto nemôže byť rozhodujúca. Je v povahe daňovej správy, že realizačné náklady môžu byť v rôznych oblastiach rozdielne, a to skutočne implikuje osobitné politické dôvody, ktoré by sa mali zohľadňovať v kontexte článku 19 smernice. 5. ZÁVER Celkove Komisia usudzuje, že Belgicko, Spojené kráľovstvo a Malta nepredložili žiadne osobitné politické dôvody, ktoré by opodstatnili potrebu ďalšej odchýlky od právnych predpisov, ktoré už boli v Európskej únii pri dvoch príležitostiach jednomyseľne uzákonené, a ktoré by opodstatnili existenciu fiškálneho opatrenia jednoznačne protirečiaceho viacerým politikám Spoločenstva. Argumenty, ktoré predložili príslušné členské štáty, predstavujú skôr dôsledky existencie samotnej odchýlky na dlhé časové obdobie. Členské štáty mali dosť času na to, aby sa prispôsobili novej situácii a zohľadnili skutočnosť, že v Spoločenstve sa o tejto a podobných odchýlkach diskutuje najmenej od roku 1996 a že Komisia opakovane trvala na nevyhnutnosti ich postupného rušenia. Rovnako sa to vzťahuje na Maltu, v prípade ktorej sa lehota pre odchýlku podľa článku 18a smernice o dani z energie pevne stanovila tak, aby sa zhodovala s lehotou stanovenou pre podobné odchýlky dostupné v tom čase pre niektoré z pätnástich existujúcich členských štátov. Keby malo vypršanie platnosti odchýlky spôsobovať ťažkosti za veľmi špecifických alebo osobitných okolností a za predpokladu, že členské štáty dodržiavajú právo Spoločenstva vo všetkých ohľadoch[10], môžu požadujúce členské štáty prijať opatrenia zamerané na zmiernenie alebo zmenšenie problémov prechodu na režim štandardného zdaňovania. Komisia preto dospela k záveru, že podmienky uvedené v článku 19 nie sú splnené. V dôsledku toho Komisia nenavrhuje udeliť požadované povolenia . [1] Smernica Rady č. 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283, 31.10.2003, s. 51); smernica naposledy zmenená a doplnená smernicou č. 2004/74/ES a smernicou č. 2004/75/ES (Ú. v. EÚ L 157, 30.4.2004, s. 87 a s. 100). [2] Listy zaevidované 13. októbra 2006 (Belgicko a Malta) a 16. októbra 2006 (Spojené kráľovstvo). [3] Súkromné športové plavidlo je definované ako „akékoľvek plavidlo používané jeho vlastníkom alebo fyzickou alebo právnickou osobou, ktorá ho používa na základe prenájmu alebo prostredníctvom iných spôsobov, na iné ako komerčné účely a najmä iné účely ako je preprava cestujúcich a tovarov alebo dodávka služieb za odplatu alebo na účely verejných služieb“. [4] Smernica Rady č. 92/81/EHS z 19. októbra 1992 o harmonizácii štruktúr spotrebných daní z minerálnych olejov (Ú. v. ES L 316, 31.10.1992); smernica zrušená od 31. decembra 2003 spolu so smernicou Rady č. 92/82/EHS z 19. októbra 1992 o aproximácii sadzieb spotrebných daní z minerálnych olejov smernicou Rady č. 2003/96/ES. [5] KOM (2000) 678 z 15. novembra 2000. [6] KOM(2006) 342 z 30. júna 2006 Preskúmanie odchýlok v prílohách II a III smernice Rady č. 2003/96/ES, ktorých platnosť vyprší koncom roku 2006 . [7] Porovnaj oznámenie z roku 2006, bod 2.2.2. [8] Pokiaľ ide o otázky životného prostredia a bezpečnosti, sú predmetom príslušných právnych predpisov. Nesúvisia s pravidlami smernice o dani z energie. [9] Komisia okrem toho zdôrazňuje, že čísla, ktorými disponuje, vykazujú značne nižšie sumy investícií zo štrukturálnych fondov do podnikov pôsobiacich v cestovnom ruchu na účely regenerácie pobrežia v porovnaní s tými, ktoré uvádza Spojené kráľovstvo. [10] Vrátane najmä pravidiel o štátnej pomoci Zmluvy o ES.